บัวหลวงคาดผู้ถือหน่วยเพิ่มทุนTFUND
บลจ.บัวหลวง คาดผู้ถือหน่วยลงทุนใช้สิทธิเพิ่มทุนกองทุน TFUND เปิดขาย 19-22 มี.ค.นี้ หลังรับเงินปันผล 17 สตางค์/หน่วย
14 มี.ค. 2555

บลจ.บัวหลวง คาดผู้ถือหน่วยลงทุนใช้สิทธิเพิ่มทุนกองทุน TFUND เปิดขาย 19-22 มี.ค.นี้ หลังรับเงินปันผล 17 สตางค์/หน่วย
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจกองทุนอสังหาริมทรัพย์ บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า บลจ.บัวหลวง เตรียมเสนอขายหน่วยลงทุนเพิ่มทุนของกองทุนรวมอสังหาริมทรัพย์ไทคอน (TFUND) จำนวน 74.4 ล้านหน่วย ราคาหน่วยละ 10.25 บาท ระหว่างวันที่ 19-22 มี.ค.2555 เสนอขายผู้ถือหน่วยลงทุนเดิมมีรายชื่อปรากฎในสมุดทะเบียนผู้ถือหน่วยลงทุน ในวันที่ 28 ก.พ.2555 ในอัตราส่วน 1 หน่วยลงทุนเดิม ต่อ 0.0805 หน่วยลงทุนใหม่ คาดว่าผู้ถือหน่วยลงทุนจะให้การตอบรับและใช้สิทธิจองซื้อจำนวนมาก
"การเพิ่มทุนในครั้งนี้เป็นครั้งที่ 5 มีวัตถุประสงค์เพื่อนำเงินไปเพิ่มการลงทุนในที่ดินและอาคารโรงงานของบริษัท ไทคอน อินดัสเทรียล คอนเน็คชั่น เพิ่มเติมเฉพาะในส่วนที่ไม่ได้รับผลกระทบจากเหตุการณ์น้ำท่วม รวมจำนวนทั้งสิ้น 11 โรง”นายสุทธิพงศ์ กล่าว 
นายสุทธิพงศ์ กล่าวว่า กองทุน TFUND จะมีการปิดสมุดเพื่อกำหนดสิทธิในการรับเงินปันผลครั้งที่ 28 ในวันที่ 15 มี.ค.2555  และจ่ายเงินปันผลให้แก่ผู้ถือหน่วยลงทุนในอัตรา 0.17 บาทต่อหน่วย โดยที่ผ่านมากองทุนสามารถจ่ายเงินปันผลสม่ำเสมอประมาณปีละ 4 ครั้ง แสดงให้เห็นว่ากองทุนอสังหาริมทรัพย์สามารถเป็นหนึ่งในทางเลือกที่น่าสนใจสำหรับนักลงทุนระยะยาวที่ต้องการรับเงินปันผล 
นอกจากนี้การที่กองทุนเป็นเจ้าของกรรมสิทธิ์ในที่ดินและทรัพย์สินที่เข้าไปลงทุน ทำให้ในระยะยาวแล้วนักลงทุนยังได้ประโยชน์จากการเพิ่มขึ้นของมูลค่าทรัพย์สินอีกด้วย และน่าจะเป็นสาเหตุสำคัญที่ทำให้ผู้ถือหน่วยลงทุนเดิมมีความต้องการใช้สิทธิซื้อหน่วยลงทุนเพิ่มทุนในครั้งนี้เป็นจำนวนมาก